Verdagte vas vir busrooftog op studenteArgieffoto Een van vyf verdagtes wat na bewering vandeesweek ’n bus met internasionale studente in Mamelodi in die ooste van Pretoria beroof het, is Donderdagaand in die stad in hegtenis geneem. Brig. Mathapelo Peters, woordvoerder van die polisie, het gesê ŉ 30-jarige man is in die Pienaarspoort- informele nedersetting in Mamelodi in verband met die voorval in hegtenis geneem. Die man sal na verwagting Maandag in die Pretoria-landdroshof verskyn op aanklagte van poging tot moord, aanranding en roof. Dít volg nadat vyf verdagtes Maandag ŉ bus met 18 internasionale studente en van hul professors in die Lusaka-uitbreiding beroof het. Peters verduidelik dat die studente en hul professors van ŉ universiteit in die buiteland dié dag op ŉ uitreikprogram die Viva Foundation-skool in die ooste van Mamelodi wou besoek het. Die slagoffers is met hul aankoms by die skool deur die verdagtes oorval en beroof. Maroela Media het vroeër berig een persoon is in die voorval geskiet en ŉ ander beseer. Die beseerdes is deur Peters geïdentifiseer as onderskeidelik ŉ lid van die publiek en ŉ personeellid van die skool. Die personeellid is deur die verdagtes aangerand voordat hulle in ŉ Toyota Quantum op die vlug geslaan het. ŉ Voertuig wat aan die beskrywing van dié Toyota Quantum voldoen, is later by ŉ karwassery in Mamelodi gevind. Dié voertuig is ondersoek waartydens die polisie op bewyse afgekom het wat die taxi aan die voorval verbind. Dit het op sy beurt tot die inhegtenisneming van die eerste verdagte gelei. “Ons is kort op die hakke van die ander verdagtes en glo dat dit net ŉ kwessie van tyd is voordat die ander verdagtes opgespoor en in hegtenis geneem word,” het Peters gesê.